**פראוואט ואהורם** (בתאילנדית: **ประวัติ วะโฮรัมย์**; נולד ב-24 במרץ 1981) הוא אתלט תאילנדי. ואהורם התחרה במשחקים הפאראלימפיים בעבור המשלחת התאילנדית וזכה ב-14 מדליות, בהן שבע מדליות זהב.

ביוגרפיה
--------

ואהורם חלה בשיתוק ילדים כשהיה בן שלוש, ונותר משותק ברגלו השמאלית.

### סידני 2000

ואהורם השתתף לראשונה במשחקים הפאראלימפיים במשחקים הפאראלימפיים סידני (2000) וזכה בשתי מדליות זהב. הוא קטף מדליית זהב בתחרות המרוץ ל-10,000 מטרים (קטגוריה T54) כשקבע בגמר המירות שיא פאראלימפי של 21:05.23 דקות, לפני השווייצרים פרנץ ניטלישפץ והיינץ פריי שזכו במדליות הכסף והארד. ואהורם הוסיף מדליית זהב גם במרוץ ל-5000 מטרים כשניצח במקצה הגמר בזמן של 10:54.99 דקות, לאחר שקבע שיא פאראלימפי בחצי הגמר כשעצר את השעון על 10:36.63 דקות.

הוא לקח חלק גם במרוץ ל-1500 מטרים, בה לא הצליח להעפיל למקצה הגמר, ובתחרות המרתון אותה לא סיים.

### אתונה 2004

במשחקים הפאראלימפיים אתונה (2004) סייע ואהורם למשלחת התאילנדית לזכות בשתי מדליות זהב בתחרויות מרוצי השליחים. לצידם של חבריו למשלחת, פיצ'ט קרונגט, ראוואט טנה, וסופצ'אי קויסוב ניצח בתחרות ה-4X100 בתוצאה של 51.99 שניות, לאחר שקבעו שיא עולם בחצי הגמר עם 51.98 שניות, ואת תחרות ה-4X400 עם שיא עולם נוסף של 3:12.73 דקות.

בתחרויות האישיות לקח חלק בתחרויות ל-1500, 5000 ו-800 מטר בהן העפיל למקצה הגמר, אך לא הצליח לזכות במדליה, ובתחרות ל-10000 מטרים זכה במדליית הכסף כשעצר את השעון במקצה הגמר על 20:52.10 דקות ונכנע רק לשיא פאראלימפי של 20:51.86 דקות של ז'ואל ז'ינו (Joel Jeannot) הצרפתי.

### בייג'ינג 2008

בטורניר המשחקים הפאראלימפיים בייג'ינג (2008) הגיע ואהורם לשיא בסך המדליות בהן זכה כשקטף חמש מדליות, בהן מדליית זהב פאראלימפית אחת. במרוץ ל-800 מטרים זכה במדליית הארד לאחר שעצר את השעון על 1:37.12 דקות, אחרי קורט פירנלי האוסטרלי שסיים בזמן של 1:36.76 דקות, והבריטי דייוויד ויר שזכה בתחרות עם תוצאה של 1:36.61 דקות. הוא זכה במדליית הכסף במרוץ ל-1500 מטרים עם תוצאה של 3:10.68 דקות, שני רק לדייוויד ויר שקטף את הזהב עם 3:10.34 דקות, ובמדליית הזהב בתחרות ל-5,000 מטרים עם תוצאה של 10:22.38 דקות.

במרוצי השליחים סייע ואהורם לחברי משלחתו לזכות בשתי מדליות כסף נוספות. במרוץ ל-4X400 עם תוצאה של 3:11.63 דקות, כשנכנעו לשיא עולם של המשלחת הסינית עם 3:05.67 דקות, ובתחרות ל-4X100 סיימו שוב שניים רק לסינים כשעצרו את השעון על 51.93 שניות.

### לונדון 2012

במשחקים הפאראלימפיים לונדון (2012) לקח ואהורם חלק בשתי תחרויות אישיות, ובמרוץ שליחים אחד. בתחרות ל-4X400 סיים עם חברי משלחתו בתוצאה של 3:13.28 דקות, וזכו במדליית הכסף לאחר שנכנעו לשיא עולם של המשלחת הסינית שסיימה בתוצאה של 3:05.46 דקות.

בתחרויות האישיות זכה במדליית הכסף בתחרות ל-1,500 מטרים כשעצר את השעון על 3:12.32 דקות, והפסיד פעם נוספת לדייוויד ויר שזכה בזהב. ולקח חלק גם במרוץ ל-5,000 מטרים בו לא הצליח לזכות במדליה.

הערות שוליים
------------

1. ↑  פרופיל באתר הוועד הפאראלימפי הבינלאומי
2. ↑  Sydney 2000 Paralympic Games Athletics Men's 10,000 m T54
3. ↑  Sydney 2000 Paralympic Games Athletics Men's 5,000 m T54
4. ↑  ATHENS 2004 Paralympic Games Athletics Men's 4x100 m T53-54
5. ↑  ATHENS 2004 Paralympic Games Athletics Men's 4x400 m T53-54
6. ↑  ATHENS 2004 Paralympic Games Athletics Men's 10,000 m T54
7. ↑  Beijing 2008 Paralympic Games Athletics Men's 800 m T54
8. ↑  Beijing 2008 Paralympic Games Athletics Men's 1,500 m T54
9. ↑  Beijing 2008 Paralympic Games Athletics Men's 5,000 m T54
10. ↑  Beijing 2008 Paralympic Games Athletics Men's 4x400 m T53/54
11. ↑  Beijing 2008 Paralympic Games Athletics Men's 4x100 m T53/54
12. ↑  London 2012 Paralympic Games Athletics Men's 4x400 m T53/54
13. ↑  London 2012 Paralympic Games Athletics Men's 1500 m T54